text: Partiet Fokus: Lad hvalpene leve  
  17 september 2010 kl. 15.10
  Efter vi i går her på TVSYD kunne fortælle om otte hundehvalpe af den ulovlige race American Bulldog, der skal aflives - får hvalpene nu støtte fra politisk hold nemlig det nystartede dyre-parti Fokus.
  Kræver dispensation 
  Partiet vil nu gå til Justitsministeren for at få dispensation, så de beslaglagte hundehvalpe ikke bliver aflivet.
  Hundene opholder sig for øjeblikket på et dyreinternat i Gram, indtil Syd- og Sønderjyllands Politi på mandag formelt racetester hvalpene.
  
  I klemme 
  De otte beslaglagte muskelhunde-hvalpe er ifølge partiet Fokus kommet i klemme, fordi den nye hundelov er lavet med tilbagevirkende kraft. Det betyder, at også hunde der er født eller undfanget før loven trådte i kraft skal aflives. Og det er ikke rimeligt, mener Fokus ifølge Jydske Vestkysten.
  Sagen med hundehvalpene fra Gram er blevet en prøvesag, fordi den er den første sag i Danmark, efter den nye hundelov blev vedtaget.
  